Hyödyllisyysmalli tai hyödyllisyysmallioikeus on patentin kaltainen kielto-oikeus, joka estää muita hyödyntämästä keksintöä ammattimaisesti. Hyödyllisyysmallia kutsutaan myös pikkupatentiksi.
Hyödyllisyysmalli on patenttia nopeampi ja halvempi tapa keksinnön yksinoikeuden suojaamiseen. Hyödyllisyysmallin käsittelyaika on keskimäärin kolme kuukautta. Sen uutuutta ja keksinnöllisyyttä ei tutkita, ellei sitä erikseen pyydetä. Hyödyllisyysmallin suoja-aika on korkeintaan kymmenen vuotta, kun taas patentin kaksikymmentä vuotta.
Hyödyllisyysmalli suojaa tuote- tai laitekeksintöjä, mutta sitä ei voi saada menetelmä- tai käyttökeksinnöille. Suomessa voi saada samaan keksintöön sekä patentin että hyödyllisyysmallin. Hyödyllisyysmallia haetaan Patentti- ja rekisterihallituksesta.